સ્કેન્ડિનેવિયાના પ્રવાસ માટે અમે અમારા ગ્રુપની ટેગ લાઈન હતી: ‘હમ સાત સાથ હૈ' ! હા તમે બરાબર જ સમજ્યા છો. અમે કુલ સાત જણાં હતાં અને તારીખ હતી ૧૯ મે, ૨૦૧૮. સ્કેન્ડિનેવિયાનાં દેશોમાં જવા માટે અમે બધા જ થનગની રહ્યાં હતાં. અમે દિલ્હીના ઇન્દિરા ગાંધી ઇન્ટરનેશનલ એરપોર્ટ પર પંહોચી ગયાં. દુનિયાનાં ખાસ્સાં એરપોર્ટસ્ જોયા પછી કહું છું, કે દરેક ભારતીય દિલથી ગૌરવ લઇ શકે એવું આ એરપોર્ટ છે. આ એરપોર્ટ બંધાયું નથી, પણ એની રચના થઇ છે- એવું કહીએ તો ખોટું નથી એટલું કલાયુક્ત આ એરપોર્ટ છે. અહીં અદ્યતન સગવડો અને સુરુચિનો સુમેળ છે. અમારે ફીન એર એટલે કે ફિનલેન્ડની આંતરરાષ્ટ્રીય વિમાન સેવાના વિમાનમાં બેસીને ફિનલેન્ડનાં પાટનગર હેલસિન્કી જવાનું હતું. અમારી બેગમાં સામાન તો નિર્ધારિત વજન જેટલો જ હતો, પણ અમારા અદૃશ્ય ઉત્સાહનાં પોટલાંનું વજન કરી શકે એવો વજનકાંટો એ લોકો પાસે પણ નહોતો. ઉત્સાહને આંખમાં ભરીને અમે સાત જણાં વિમાનમાં ગોઠવાઈ ગયાં. પ્લેન મુસાફરીના છ કલાક તો ખાવા-પીવામાં અને મસ્તી-મજાકમાં ક્યાં નીકળી ગયાં, એની ખબર જ ન પડી.